Darius Songaila

Darius Songaila (g. 1978 m. vasario 14 d. Kapsuke) – buvęs profesionalus krepšininkas, žaidęs sunkiojo krašto puolėjo pozicijoje. Nuo 2000 m. buvo Lietuvos vyrų krepšinio rinktinės, su kuria 2003 m. tapo Europos čempionu, narys. Šiuo metu dirba San Antonio Spurs trenerių štabe.

Karjera 

Po ketverių metų studijų ir žaidimo JAV Wake Forest universitete, 2002 m. NBA naujokų biržoje pakviestas Boston Celtics komandos. Po to metus žaidė Europoje. 2003 m. birželio 23 d. šaukimas perleistas Sacramento Kings klubui, su kuriuo 2003 m. birželio 25 d. D. Songaila sudarė sutartį. Su komanda žaidė du sezonus. 2005 m. rugsėjo 23 d. Songaila pasirašė kontraktą su Chicago Bulls. Iki kovo mėnesio, kai susižeidė dešinę pėdą, sužaidė 62 rungtynes, per kurias jis vidutiniškai pelnydavo 9,2 taško ir atkovodavo 4 kamuolius. 2006 m. liepos 17 d. Songaila pasirašė 5 metų kontraktą, vertą 23 milijonų dolerių, su Washington Wizards klubu. Tačiau sezonas D. Songailai prasidėjo tik 2007 m. vasarį, taip įvyko dėl Lietuvos rinktinėje patirtos traumos. Grįžęs į aikštę D. Songaila iš pradžių nedemonstravo gerų rezultatų, bet po truputį įsibėgėjo ir 9-ose savo sezono rungtynėse jau pelnė 9 taškus.

Dėl nugaros traumos 2008 m. olimpinėse žaidynėse nežaidė.

2009 m. birželio 23 d. D. Songaila buvo iškeistas į Minnesota „Timberwolves“ komandą. Tačiau neprasidėjus sezonui vėl atsidūrė mainuose. 2009 m. rugsėjo 10 d. buvo iškeistas New Orleans „Hornets“ klubui. 2010 m. rugsėjo 23 d. buvo išmainytas Philadelphia „76ers“ klubui.

2011 m. liepos 9 d. pasirašė vienerių metų sutartį su Turkijos Stambulo „Galatasaray Café Crown“ klubu, tačiau 2012 m. sausio 26 d. kontraktas buvo nutrauktas abipusiu susitarimu. 2012 m. rugpjūčio pabaigoje pasirašė dviejų mėnesių sutartį su Ukrainos Donecko „Donetsk“ klubu.

2013 m. spalio pradžioje pasirašė vienerių metų sutartį su Vilniaus „Lietuvos Ryto“ klubu, žaisdamas jame vidutiniškai po 21,9 min. per rungtynes pelnydavo po 8,2 taško.

2014 m. liepos mėnesį pasirašė vienerių metų sutartį su Kauno „Žalgiriu“. Po 2014–2015 m. nusprendė nebetęsti profesionalo karjeros.

Pasiekimai

Klubiniai 
 2015 m. Lietuvos krepšinio lygos čempionas

Rinktinė 
 2000 m. vasaros olimpinių žaidynių bronzos medalio laimėtojas
 2003 m. Europos krepšinio čempionato laimėtojas
 2007 m. Europos krepšinio čempionato bronzos medalio laimėtojas

Šaltiniai

Nuorodos 
 nba.com puslapis apie žaidėją
 basketnews.lt puslapis apie žaidėją

Lietuvos krepšininkai
Lietuvos olimpiečiai